ตำรวจ ยืนยัน ข่าวใบหนานเฉาเหว่ย สามารถรักษาผู้ติดเชื้อโควิด-19 หายได้ เป็นข่าวปลอม
พันตำรวจเอก กฤษณะ พัฒนเจริญ รองโฆษกสำนักงานตำรวจแห่งชาติ เปิดเผยว่า จากที่มีการเผยแพร่ข้อมูลผ่านสื่อสังคมออนไลน์ว่า ใบหนานเฉาเหว่ย สามารถรักษาผู้ติดเชื้อโควิด-19 หายได้ นั้น ศูนย์ต่อต้านข่าวปลอมประเทศไทย ได้ตรวจสอบข้อมูลกับกรมการแพทย์แผนไทยและการแพทย์ทางเลือก กระทรวงสาธารณสุข แล้ว ยืนยันว่า กรณีดังกล่าว เป็นข่าวปลอม เนื่องจากยังไม่มีข้อมูลการศึกษาวิจัยใดๆ ที่ยืนยันว่า ใบหนานเฉาเหว่ย สามารถรักษาผู้ติดเชื้อโควิด-19 ได้จริง ขอประชาชนอย่าหลงเชื่อและไม่ส่งต่อ หรือแชร์ข้อมูล จนกว่าจะตรวจสอบความถูกต้องให้ชัดเจนก่อน เพื่อไม่ให้กระทบต่อสุขภาพ ส่วนผู้ที่ผลิตและเผยแพร่ข่าวปลอม จะมีความผิดตาม พ.ร.บ.คอมพิวเตอร์ฯ ซึ่งจะมีการดำเนินคดีตามกฎหมายต่อไป